ΓΡΑΠΤΗ ΕΡΩΤΗΣΗ E-1510/97 υποβολή: Joaquim Miranda (GUE/NGL) 1C>(30 Απριλίου 1997)

Θέμα: Επίπεδα εκτέλεσης του προϋπολογισμού στον τομέα των διαρθρωτικών δράσεων

Είναι γνωστές οι καθυστερήσεις και οι δυσκολίες που αντιμετωπίζονται ως προς την εκτέλεση των πιστώσεων που αφορούν τις διαρθρωτικές δράσεις, στα πλαίσια των εν ισχύει κοινοτικών πλαισίων στήριξης.

Ωστόσο, ελάχιστα έχουν αναφερθεί σχετικά με τα αίτια στα οποία οφείλεται αυτή η κατάσταση.

Εντούτοις, υπάρχουν ορισμένες πτυχές που απαιτούν επείγουσες και υπεύθυνες διευκρινίσεις.

Στο πλαίσιο αυτό, θα μπορούσε άραγε η Επιτροπή να δηλώσει ποια υπήρξε η πραγματική εξέλιξη αυτής της «ανεπαρκούς εκτέλεσης» του προϋπολογισμού, κατά τη διάρκεια των διαφόρων ετών, για ένα έκαστο ταμείο και στόχο, στα επιμέρους κράτη μέλη;

Σε ποιο βαθμό η προαναφερθείσα εξέλιξη οφείλεται σε περιοριστικούς προσανατολισμούς σε εθνικό επίπεδο, που στοχεύουν στην ικανοποίηση των κριτηρίων περί ονομαστικής σύγκλισης και στην πραγματοποίηση οικονομιών σε κοινοτικό επίπεδο, εν όψει της μελλοντικής διεύρυνσης της Ένωσης;

Σε ποιο βαθμό συμβάλλουν στην αρνητική εκτέλεση τα εμπόδια και οι συστηματικές καθυστερήσεις της Επιτροπής όσον αφορά την έγκριση σημαντικών σχεδίων που υποβάλλονται από τα κράτη μέλη στον εν λόγω τομέα;

Για ποιο λόγο η Επιτροπή δεν υποβάλλει μέτρα που αποσκοπούν στην αντιμετώπιση των εν λόγω καθυστερήσεων και δυσκολιών;

Απάντηση της κ. Wulf-Mathies εξ ονόματος της Επιτροπής (11 Ιουνίου 1997)

Οι ετήσιες εκθέσεις για τα διαρθρωτικά ταμεία που υποβάλλει η Επιτροπή στο Κοινοβούλιο, περιέχουν από το 1994 πληροφορίες με αριθμούς που αφορούν την εξέλιξη της εκτέλεσης του προϋπολογισμού των διαρθρωτικών παρεμβάσεων. Αυτές οι πληροφορίες κατανέμονται ανά ταμείο, ανά στόχο και ανά κράτος μέλος.

Οι παράγοντες της ανεπαρκούς εκτέλεσης αφορούν τις καθυστερήσεις σε ορισμένα κράτη μέλη κατά την υλοποίηση των παρεμβάσεων. Αυτοί οι παράγοντες περιγράφονται μέσα στο έγγραφο εργασίας «H εκτέλεση του προϋπολογισμού των διαρθρωτικών ταμείων για την περίοδο 1989-1995» που διαβιβάστηκε στην Επιτροπή των Προϋπολογισμών του Κοινοβουλίου τον Ιούνιο του 1996 και πιο σύντομα μέσα στην πρώτη έκθεση με θέμα την οικονομική και κοινωνική συνοχή. Οι καθυστερήσεις οφείλονται σε πολύ διαφορετικούς λόγους όπως: οι διοικητικές ή θεσμικές δυσλειτουργίες, οι αυξημένες δυσκολίες χρηματοδότησης της εθνικής συμμετοχής και οι μακροοικονομικές δυσκολίες που μπορούν να πάρουν διάφορες μορφές.

Η Επιτροπή γνωρίζει ότι υπάρχει πιθανώς σχέση σε ορισμένα κράτη μέλη ανάμεσα στην προσπάθεια ελέγχου των δημόσιων δαπανών και τις καθυστερήσεις εκτέλεσης των διαρθρωτικών παρεμβάσεων. Επομένως η Επιτροπή τείνει κατά τις επαφές της με τα κράτη μέλη να ευνοεί τη διαφύλαξη των προγραμμάτων που συνδέονται με τις διαρθρωτικές δαπάνες.

Μέσα στην ανάλυσή της για τις αιτήσεις αρωγής που υποβάλλουν τα κράτη μέλη ενόψει συγχρηματοδότησης από τα διαρθρωτικά ταμεία, η Επιτροπή συνεκτιμά τα στοιχεία που ορίζονται στο άρθρο 14 του καν. (ΕΟΚ) αριθ. 4253/88 ((ΕΕ L 193, 31.7.1993 )) όπως έχει τροποποιηθεί. Σχετικά με αυτό οι προσπάθειες που καταβάλλει η Επιτροπή με βάση το έγγραφό της «Χρηστή και αποτελεσματική διοίκηση» (SEM 2000) αναμένεται να εξασφαλίσουν καλύτερη ποιότητα στην οικονομική διαχείριση των διαρθρωτικών ταμείων.

Η Επιτροπή καταβάλλει προσπάθειες συνεργασίας με τα κράτη μέλη με στόχο να τα βοηθά να υλοποιούν τους στόχους που ορίστηκαν στο Εδιμβούργο. Αυτή η συνεργασία πήρε τη μορφή π.χ. ειδικών συμφωνιών που αφορούν την προσαρμογή των εθνικών διοικητικών δομών με στόχο την αύξηση της αποτελεσματικότητας της διαχείρισης των διαρθρωτικών παρεμβάσεων καθώς και τη μορφή συμφωνιών αναπρογραμματισμού ορισμένων διαρθρωτικών παρεμβάσεων, με συνεκτίμηση της πραγματικότητας όσον αφορά την υλοποίηση επιτόπου με παράλληλη διατήρηση των προς επίτευξη στόχων.